ด่วน! “แดลิม” ถอนร่วมทุน PTTGC ปิดฉากแผนรุก “ปิโตรคอมเพล็กซ์” ในสหรัฐเซ่นโควิดฯ
ด่วน! "แดลิม" ถอนร่วมทุน PTTGC ปิดฉากแผนรุก “ปิโตรคอมเพล็กซ์” ในสหรัฐเซ่นโควิดฯ
ด่วน! "แดลิม" ถอนร่วมทุน PTTGC ปิดฉากแผนรุก “ปิโตรคอมเพล็กซ์” ในสหรัฐเซ่นโควิดฯ
14 ก.ค. 2563

ผู้สื่อข่าวรายงาน อ้างอิงจากสำนักข่าว ยอนฮับ ของเกาหลีใต้ ว่า บริษัท Daelim Industrial Co., Ltd. (DAELIM) ผู้ประกอบธุรกิจก่อสร้างและผลิตเคมีภัณฑ์ในเกาหลีใต้ และเป็น 1 ในพันธมิตรของบริษัท พีทีที โกลบอล เคมิคอล จำกัด (มหาชน) หรือ PTTGC ประกาศยกเลิกการร่วมลงทุนในโครงการปิโตรเคมีคอมเพล็กซ์ ในรัฐโอไฮโอ ประเทศสหรัฐอเมริกา มูลค่ากว่า 1 หมื่นล้านดอลลาร์สหรัฐ หรือกว่า 3 แสนล้านบาท
โดยการยกเลิกแผนลงทุนโครงการดังกล่าว เป็นผลมาจากสถานการณ์การแพร่ระบาดของเชื้อไวรัสโควิด-19 ที่ยังคงยืดเยื้อ และราคาน้ำมัน WTI ที่ปรับตัวลดลงอย่างต่อเนื่อง จากระดับ 70 ดอลลาร์ต่อบาร์เรล เมื่อช่วงเดือนก.ค.2561 มาอยู่ที่ระดับ 40 ดอลลาร์ต่อบาร์เรล เช่นเดียวกับราคาน้ำมัน Brent ที่ปรับตัวลดลงจากระดับ 80 ดอลลาร์ต่อบาร์เรล มาอยู่ที่ระดับ 42 ดอลลาร์ต่อบาร์เรล
ทั้งนี้ PTTGC เคยระบุถึงกรณีเกี่ยวกับการชะลอลงทุนโครงการปิโตรเคมีคอมเพล็กซ์ ในสหรัฐฯ มูลค่าโครงการกว่า 2 แสนล้านบาท โดยเมื่อวันที่ 19 พ.ค.2563 นายคงกระพัน อินทรแจ้ง ประธานเจ้าหน้าที่บริหาร PTTGC เปิดเผยว่า บริษัทได้ทบทวนแผนการลงทุนใหม่ หลังเผชิญกับสถานการณ์การแพร่ระบาดของเชื้อไวรัสโควิด-19 ที่ส่งผลต่อเศรษฐกิจทั่วโลก และวางเป้าลดค่าใช้จ่ายดำเนินงานในปีนี้ลง 1 พันล้านบาท
รวมทั้งเลื่อนแผนการลงทุนโครงการที่ยังไม่จำเป็นออกไป โดยเฉพาะโครงการปิโตรเคมีคอมเพล็กซ์ ในสหรัฐฯ มูลค่ากว่า 2 แสนล้านบาท จากเดิมที่คาดว่าจะมีความชัดเจนภายในไตรมาส 3/63 ก็คาดว่าจะมีความชัดเจนภายในปี 2564 ทั้งนี้โครงการมีเวลาก่อสร้างประมาณ 5 ปี หรือก่อสร้างเสร็จในปี 68 ดังนั้น จึงมีเวลาที่จะเจรจาต่อรองกับผู้รับเหมาโครงการเพื่อให้ได้ต้นทุนถูกที่สุดต่อไป
ดังนั้นจึงเป็นที่น่าตั้งข้อสังเกตว่า โครงการปิโตรเคมีคอมเพล็กซ์ ที่บริษัท Daelim Industrial ยกเลิกการลงทุน จะเป็นโครงการปิโตรเคมีคอมเพล็กซ์ เดียวกับที่ PTTGC ตัดสินใจชะลอการลงทุนตามที่กล่าวไปข้างต้นหรือไม่
อนึ่ง แดลิม อินดัสเทรียล ( Daelim Industrial Co., Ltd. : DAELIM ) ก่อตั้งขึ้นในปี 2482 ประกอบธุรกิจวิศวกรรมก่อสร้าง และปิโตรเคมี ในเครือแดลิม กรุ๊ป ในเกาหลีใต้ โดยครอบคลุมไปถึงธุรกิจ ก๊าซ การกลั่น ปิโตรเคมี พลังงาน รวมถึงการก่อสร้างตึก บ้าน งานโยธา และสิ่งอำนวยความสะดวกต่างๆ ในโรงงานอุตสาหกรรม ในเอเชีย และตะวันออกกลาง